/* KOM/2011/0211 v konečnom znení */ OZNÁMENIE KOMISIE EURÓPSKEMU PARLAMENTU A RADE Snaha o spoľahlivé riadenie kvality európskej štatistiky





[pic] | EURÓPSKA KOMISIA | Brusel, 15.4.2011 KOM(2011) 211 v konečnom znení OZNÁMENIE KOMISIE EURÓPSKEMU PARLAMENTU A RADE Snaha o spoľahlivé riadenie kvality európskej štatistiky OZNÁMENIE KOMISIE EURÓPSKEMU PARLAMENTU A RADE Snaha o spoľahlivé riadenie kvality [1] európskej štatistiky ÚVOD Cieľom tohto oznámenia je stanoviť stratégiu, ktorá by Európskej únii poskytla rámec pre riadenie kvality štatistiky v súvislosti s lepšou koordináciou hospodárskych politík, ktorý zahŕňa mechanizmy na zabezpečenie vysokej kvality štatistických ukazovateľov. V konkrétnom kontexte systému fiškálneho dohľadu EÚ a uplatňovania postupu pri nadmernom schodku (EDP) dostala Komisia úlohu pravidelne hodnotiť tak kvalitu skutočných údajov zasielaných členskými štátmi, ako aj základných výkazov sektora verejnej správy zostavovaných v súlade s európskym systémom účtov. Nedávne prípady, najmä nepresnosť gréckej štatistiky o schodku a dlhu verejnej správy[2], však poukázali na to, že systém fiškálnej štatistiky dostatočne neznižuje riziko, že Eurostat dostane údaje podpriemernej kvality. V záujme riešenia tohto problému Komisia poukázala na to, že je potrebné udeliť Eurostatu širšie právomoci v oblasti fiškálnej štatistiky. Rada tieto právomoci udelila v auguste 2010. Vplyv hospodárskej a finančnej krízy navyše zvýraznil potrebu posilnenia štruktúry správy ekonomických záležitostí v rámci eurozóny, ako aj celej Európskej únie. Komisia zareagovala 29. septembra 2010 prijatím súboru legislatívnych návrhov[3]. Ich cieľom je rozšíriť a zlepšiť dohľad nad fiškálnymi politikami, makroekonomickými politikami a štrukturálnymi reformami v záujme odstránenia nedostatkov v platných právnych predpisoch. Pre prípad, že členské štáty nebudú dodržiavať právne predpisy, sa plánujú nové mechanizmy vynucovania. Je zrejmé, že tieto mechanizmy sa musia opierať o štatistické informácie vysokej kvality vytvorené na základe spoľahlivého riadenia kvality. Očakáva sa tiež, že lepšie riadenie kvality bude prínosom pre všetky oblasti štatistiky. Najmä pre úspech stratégie Európa 2020 pre rast a zamestnanosť a posilnenej správy ekonomických záležitostí vykonávanej okrem iného prostredníctvom európskeho semestra ex ante koordinácie hospodárskych politík v Európskej únii budú potrebné spoľahlivé vysokokvalitné údaje a štatistické analýzy, na základe ktorých bude možné prijímať rozhodnutia a monitorovať ich vykonávanie. SÚčASNÝ RÁMEC NA ZABEZPEčOVANIE KVALITY EURÓPSKEJ šTATISTIKY Štatistické informácie sú výsledným produktom procesov tvorby štatistiky uplatňovaných v rámci celého európskeho štatistického systému (EŠS). Používatelia európskej štatistiky by mali mať možnosť bez obáv tieto informácie využívať ako východisko pre svoje rozhodnutia. Tieto produkty mali by zodpovedať danému účelu. Je nevyhnutné, aby používatelia považovali štatistiku za relevantnú, včasnú a presnú a zostavenú v súlade so zásadami oficiálnej štatistiky, ako je odborná nezávislosť, nestrannosť a objektivita. To platí pre celý európsky štatistický systém[4] vrátane Eurostatu. Celková kvalita štatistických informácií na európskej úrovni do veľkej miery závisí od primeranosti celého procesu tvorby, ktorý sa pri vypracovávaní tejto štatistiky uplatnil. Ak členské štáty poskytnú údaje nedostatočnej kvality, nepriaznivo sa to odrazí na kvalite európskej štatistiky. Nato, aby sa predišlo vzniku takýchto situácií, je potrebné komplexné a spoľahlivé riadenie kvality EŠS. Pre tento systémový prístup ku kvalite bude prínosom reforma metódy tvorby európskej štatistiky, ktorou by sa mal podľa očakávaní zjednodušiť celý reťazec tvorby[5]. Riadenie EŠS sa v posledných rokoch zlepšilo, najmä po prijatí Kódexu postupov pri európskej štatistike v roku 2005[6]. Uplatňovanie a monitorovanie kódexu spočívalo do veľkej miery na samoregulačnom prístupe (sebahodnotenia, partnerské hodnotenia a vnútroštátne plány uplatňovania). Od roku 2009, keď bolo vytvorené Európske poradné grémium pre riadenie v oblasti štatistiky (ESGAB), bol systém posilnený doplnením externého hodnotenia a následne nadobudnutím účinnosti nariadenia (ES) č. 223/2009 o európskej štatistike[7]. Európska štatistika verejných financií sa vypracováva v súlade s európskym systémom účtov (v súčasnosti ESA 95) a tvorí základ pre fiškálne monitorovanie v EÚ, najmä pre štatistiku týkajúcu sa postupu pri nadmernom schodku. Európska štatistika verejných financií sa líši od spôsobu zostavovania rozpočtu alebo účtovníctva verejných financií, ktorý sa v jednotlivých krajinách líši v závislosti od zahrnutých subjektov a zásad zaznamenávania transakcií. Na vnútroštátnej úrovni sú za zabezpečenie súladu zaslaných údajov s ustanoveniami právnych predpisov zodpovedné národné štatistické úrady. Na európskej úrovni je Eurostat zodpovedný za poskytovanie štatistickej metodiky, na základe ktorej sa zostavuje štatistika týkajúca sa postupu pri nadmernom schodku, a za posudzovanie kvality skutočných údajov zasielaných členskými štátmi na účely postupu pri nadmernom schodku. V nadväznosti na nedostatky zistené v gréckej štatistike schodku a dlhu verejnej správy[8] boli Komisii udelené rozšírené právomoci, ktoré jej umožňujú podrobne preskúmať zdroje vstupných údajov poskytnutých v súvislosti s postupom pri nadmernom schodku. Tieto právomoci okamžite uplatnila pri posudzovaní kvality gréckej štatistiky schodku a dlhu verejnej správy. PREčO JE POTREBNÉ ďALšIE POSILNENIE Nedostatky v kvalite vstupných údajov z účtovníctva verejných financií a ich štatistickej integrácii v rámci procesu zasielania údajov na účely postupu pri nadmernom schodku sa v kontexte nedávnej finančnej krízy znásobili nedostatkami v súčasnom nastavení riadenia štatistiky. Pritom sa získali aj skúsenosti vo vzťahu k dôveryhodnosti vnútroštátnych štatistických systémov a celého európskeho štatistického systému. Konkrétne sa ukázalo, že je jednoznačne potrebné posilniť zavedený právny rámec, pokiaľ ide o odbornú nezávislosť členov EŠS, a postupne prejsť od prevažne korektívneho prístupu k preventívnemu prístupu k riadeniu kvality európskej štatistiky všeobecne, a najmä štatistiky verejných financií. Toto oznámenie vychádza z existujúceho rámca, ktorým sa kladú základy pre rámec riadenia tvorby európskej štatistiky. Jeho cieľom je najprv riešiť nedostatky, ktoré vyplynuli zo skúseností nadobudnutých v predchádzajúcich rokoch, a následne zvýšiť kvalitu európskej štatistiky uplatňovaním prístupu založeného na stanovovaní priorít a posudzovaní rizík, ktorý stavia na existujúcich systémoch riadenia kvality v členských štátoch. Zohľadňuje tiež štatistické dôsledky legislatívnych návrhov prijatých Komisiou 29. septembra 2010, pokiaľ ide o: - posilnenie Paktu stability a rastu prostredníctvom obozretnej tvorby fiškálnych politík, - prevenciu a odstránenie prípadov makroekonomickej nerovnováhy, - vytvorenie vnútroštátnych fiškálnych rámcov kvality, a najmä potrebu zaviesť systémy účtovníctva verejných financií podliehajúce náležitej vnútornej kontrole a mechanizmom auditu, ktoré by ucelene a konzistentne pokrývali všetky podsektory verejnej správy, - dôraznejšie vynucovanie[9]. V tomto oznámení sa odrážajú závery zo správy Van Rompuyovej pracovnej skupiny[10] z 21. októbra 2010 a závery Rady pre hospodárske a finančné záležitosti zo 17. novembra 2010[11]. Rieši sa v ňom najmä otázka dôslednejšieho uplatňovania kódexu postupov zo strany členských štátov. Uskutočňovanie tejto ambicióznej stratégie si tiež vyžiada dôkladné preskúmanie štatistických priorít a zdrojov pridelených členom EŠS. ĎALšÍ POSTUP V záujme vytvorenia rámca pre riadenie kvality a jeho uplatňovania bude Komisia uskutočňovať nasledujúce dve línie činnosti. Prvá línia činnosti: Ďalšie posilnenie riadenia európskeho štatistického systému Posilnenie uplatňovania Kódexu postupov pri európskej štatistike Komisia má v úmysle zlepšiť uplatňovanie rámca riadenia pre štatistiku navrhnutím zmien a doplnení nariadenia (ES) č. 223/2009 o európskej štatistike, prepracovaného Kódexu postupov pri európskej štatistike a nového procesu na uplatňovanie tohto kódexu zo strany národných štatistických úradov a iných príslušných vnútroštátnych orgánov. Ide najmä o tieto opatrenia: 1) Komisia predloží návrh na cielené zmeny a doplnenia nariadenia (ES) č. 223/2009. Jasne sa v ňom stanoví, že zásada odbornej nezávislosti národných štatistických úradov platí bez výhrad. Štatistika sa musí vypracovávať, zostavovať a poskytovať nezávislým spôsobom, bez akýchkoľvek tlakov zo strany politických alebo záujmových skupín či zo strany Únie alebo vnútroštátnych orgánov, a existujúce inštitucionálne prostredie nemôže túto zásadu obmedzovať. Oprávnenie štatistických úradov na získavanie údajov v prípade, keď je možné údaje získať z dostupných administratívnych záznamov, sa rozšíri prostredníctvom objasnenia ich úlohy pri navrhovaní obsahu administratívnych záznamov a požiadaviek na kvalitu vzťahujúcich sa na administratívne údaje. Pokiaľ to bude vhodné, touto zmenou a doplnením nariadenia (ES) č. 223/2009 sa tiež stanoví právny rámec pre ďalšie iniciatívy, najmä pre zavedenie nových „záväzkov zaistiť dôveru v štatistiku“, čím sa umožní vytvorenie pevnejšieho rámca pre uplatňovanie kódexu postupov. 2) Kódex postupov sa prepracuje s cieľom rozlišovať medzi zásadami, ktoré majú uplatňovať členovia EŠS, a zásadami týkajúcimi sa inštitucionálneho prostredia, ktoré majú uplatňovať vlády členských štátov. Následne sa zaktualizuje odporúčanie Komisie z 25. mája 2005. 3) Komisia navrhuje, aby sa členské štáty na základe kódexu postupov formálne zaviazali, že prijmú všetky potrebné opatrenia na zachovanie dôvery v ich štatistiku a budú monitorovať uplatňovanie kódexu („záväzok zaistiť dôveru v štatistiku“). Komisia v spolupráci s členskými štátmi vypracuje odsúhlasené jadro základných zásad „záväzkov zaistiť dôveru v štatistiku“, ktoré by sa mali zahrnúť do nariadenia (ES) č. 223/2009. V záujme zabezpečenia náležitého uplatňovania kódexu postupov na vnútroštátnej úrovni bude v spolupráci s príslušnými členskými štátmi vypracovaný podrobný obsah každého záväzku na základe týchto všeobecných prvkov: - každý členský štát by si stanovil vlastný program zabezpečovania a zlepšovania kvality, ktorý by odrážal jeho pokrok pri uplatňovaní kódexu a stanovoval prioritné opatrenia potrebné na zabezpečenie náležitého uplatňovania minimálnych štandardov. Tento program by sa podľa potreby aktualizoval, aby sa zohľadnili novo identifikované potreby, - každý členský štát by pravidelne uskutočňoval sebahodnotenie, pokiaľ ide o uplatňovanie kódexu, ktoré by koordinoval jeho národný štatistický úrad a ktoré by sa vzťahovalo na celý vnútroštátny štatistický systém. Zistené nedostatky a nadobudnuté skúsenosti by sa premietli do programu zabezpečovania a zlepšovania kvality. Najzávažnejšie nedostatky by sa mali odstraňovať bez zbytočného odkladu, - na základe týchto „záväzkov zaistiť dôveru v štatistiku“ a najmä vnútroštátnych programov zabezpečovania a zlepšovania kvality a sebahodnotení jednotlivých štátov by Komisia následne vypracovala a zostavila vlastný program na posudzovanie uplatňovania kódexu postupov zo strany národných štatistických úradov. Tieto minimálne štandardy sa vzťahujú na všetky oblasti štatistiky. Pre oblasti štatistiky, o ktoré sa opiera lepšia koordinácia hospodárskych politík, by sa navyše stanovili osobitné požiadavky, ako je uvedené nižšie. Úloha Európskeho poradného grémia pre riadenie v oblasti štatistiky (ESGAB) Účelom tohto grémia je zabezpečovať nezávislý dohľad nad Eurostatom a celým európskym štatistickým systémom, pokiaľ ide o uplatňovanie Kódexu postupov pri európskej štatistike. Po vyhodnotení činnosti ESGAB a jeho efektivity sa Komisia teší na ďalšiu spoluprácu s týmto grémiom, ktorá je pre ňu prínosom už od jeho vytvorenia v roku 2009. Podľa Komisie bude posilnené uplatňovanie a monitorovanie kódexu postupov pre ESGAB prínosom. Komisia v súlade s rozhodnutím o zriadení ESGAB posúdi doterajšie skúsenosti a v prípade potreby predloží ďalšie návrhy na jeho fungovanie. Okrem toho sa bude na grémium obracať so žiadosťami o radu v súvislosti s návrhmi na aktualizáciu kódexu postupov a možnosťami uľahčenia jeho uplatňovania. Inštitucionálne prostredie Eurostatu, pokiaľ ide o tvorbu európskej štatistiky Inštitucionálne prostredie Eurostatu a spôsob jeho fungovania v rámci Európskej komisie sú vymedzené v rozhodnutí Komisie 97/281/ES[12]. Eurostat plní svoju koordinačnú úlohu v súlade s nariadením (ES) č. 223/2009. Na jeho odbornú nezávislosť a celý proces uplatňovania kódexu postupov dohliada ESGAB. Eurostat tiež udržiava trvalý dialóg s používateľmi prostredníctvom Európskeho poradného výboru pre štatistiku[13]. To mu poskytuje rámec, ktorý potrebuje, aby v súčasnom prostredí mohol zohrávať silnú a nezávislú úlohu. Plánuje sa teda zosúladenie rozhodnutia 97/281/ES so súčasným rámcom, ktorý sa už uplatňuje v praxi. Druhá línia činnosti: Preventívny prístup k overovaniu štatistiky verejných financií (v súvislosti s postupom pri nadmernom schodku) Štatistika na účely postupu pri nadmernom schodku je výsledkom opätovného zostavenia primárnych údajov o verejných financiách, ďalej označovaných ako „vstupné údaje“. Z nedávnych skúseností vyplynulo, že hodnotiť kvalitu vstupných údajov je rovnako dôležité ako naďalej hodnotiť kvalitu prevodu týchto údajov do štandardov ESA. Sú potrebné preventívne opatrenia, ako je podpora ďalšej štandardizácie výkazov verejnej správy a rozsiahlejšie proaktívne riadenie posudzovania rizík vrátane posudzovania primeranosti kvality vstupných údajov pre zostavovanie štatistiky v súlade s pravidlami ESA. Nápravné opatrenia však popritom zostanú dôležitým nástrojom. Časom, keď sa zistí, že preventívne opatrenia sú účinné, nebudú už tieto nápravné opatrenia také potrebné. Očakáva sa, že posilnenie riadenia európskeho štatistického systému bude mať pozitívne prínosy Uplatňovanie preventívneho prístupu k overovaniu štatistiky verejných financií znamená, že „záväzky zaistiť dôveru v štatistiku“ musia pokrývať riziká spojené s nevhodným nastavením vnútroštátnych štatistických systémov ako celku. Dôležité je upraviť aj tieto prvky: jasne formulované poslanie (a etické a organizačné hodnoty, ktoré sú zamestnancom známe), náležitý dohľad zo strany vedenia a oddelenie úloh, zložku zodpovednú za interný audit alebo podobný subjekt a primeraný proces riadenia rizík vrátane aspektov spojených s IT. Podstatné zmeny uvedeného usporiadania by sa mali náležite analyzovať, aby sa zhodnotil ich vplyv na riziká spojené s procesmi štatistiky verejných financií. Potrebné sú aj špecifické opatrenia Okrem potreby znížiť uvedené riziká všeobecnej povahy Eurostat v spolupráci s národnými štatistickými úradmi a vnútroštátnymi orgánmi zodpovednými za overovanie vstupných údajov o verejných financiách (najmä vnútroštátnymi kontrolnými úradmi) vytvorí aj osobitný systém riadenia kvality pre štatistiku verejných financií. Ciele prístupu k štatistike verejných financií založeného na riadení kvality sa dosiahnu predovšetkým zavedením lepších systémov zabezpečovania kvality v rámci EŠS a podrobným monitorovaním zo strany Eurostatu prostredníctvom systematickej analýzy rizík a pravidelných konzultačných návštev v súvislosti s postupom pri nadmernom schodku. Nedávnou revíziou nariadenia (ES) č. 479/2009[14] sa Eurostatu udeľujú právomoci na uplatňovanie systému pravidelného monitorovania a overovania vstupných údajov o verejných financiách, ktorý sa bude uplatňovať vo všetkých členských štátoch a má výrazne zvýšiť kvalitu identifikácie rizík. Komisia bude tieto nové právomoci vykonávať v plnej miere uskutočňovaním intenzívnejších konzultačných návštev a ich rozšírením aj na subjekty verejnej správy, ktoré národným štatistickým úradom poskytujú vstupné údaje o verejných financiách. Tento prístup zjednoduší zavedenie zásadového, systematického a dôsledného rámca pre uskutočňovanie metodických návštev. Ak to bude Komisia následne považovať za vhodné, v súlade s novým článkom 11b nariadenia (ES) č. 479/2009 sa v príslušných členských štátoch v čo najskoršom možnom čase uskutočnia dôkladnejšie metodické návštevy. V tejto súvislosti Eurostat využije svoje nedávne skúsenosti na vytvorenie štruktúrovaného systému prevencie, ktorý sa bude vzťahovať na všetky členské štáty. Pritom bude v spolupráci s národnými štatistickými úradmi sledovať trojaký cieľ – proaktívnym spôsobom lepšie identifikovať, posudzovať a monitorovať významné riziká alebo problémy v záujme čo najskoršieho prijatia nápravných opatrení. Nato, aby to bolo možné dosiahnuť, je potrebné zahrnúť celý reťazec tvorby štatistiky – od zdrojov vstupných účtovných údajov až po konečné zaslanie údajov na účely postupu pri nadmernom schodku národnými štatistickými úradmi. Eurostat zavedie harmonizovaný a spoľahlivý prístup k riadeniu kvality na účely postupu pri nadmernom schodku, pričom vo svojom modeli posudzovania rizík zohľadní príslušné rizikové faktory. Tento nový prístup sa bude zameriavať na: - vhodnosť vstupných údajov o verejných financiách s ohľadom na splnenie požiadaviek na výkazy zostavované podľa metodiky ESA, - úplnosť týchto údajov z hľadiska pokrytia verejnej správy, pričom osobitná pozornosť sa bude venovať podsektorom štátnej správy a miestnej samosprávy a subjektom, ktoré sú predmetom dohľadu, - včasnosť týchto údajov a ich stálosť v čase, čo platí aj pre štvrťročné údaje, ktoré majú pre používateľov čoraz väčšiu prioritu, - účinnosť, spoľahlivosť, čestnosť a transparentnosť tokov údajov medzi subjektmi verejnej správy a štatistickými úradmi zodpovednými za konečné zostavenie údajov na účely postupu pri nadmernom schodku. To bude zahŕňať analýzu usporiadania, pokiaľ ide o zodpovednosť vnútroštátnych úradníkov a pracovníkov zapojených do týchto pracovných procesov, overovanie účtovných údajov zo strany členských štátov na všetkých úrovniach verejnej správy, ako aj spoľahlivé a účinné systémy dohľadu a kontroly na vnútroštátnej úrovni. Mohol by sa napríklad dohodnúť súbor noriem pre riadenie kvality prispôsobený špecifikám procesu zostavovania štatistiky na účely postupu pri nadmernom schodku, ktorý by uplatňovali národné štatistické úrady a osvedčovala Komisia, - úplnosť a presnosť registra subjektov, ktoré podliehajú útvarom sektora verejnej správy, a môžu byť preto prípadne zahrnuté do tohto sektora, - uplatňovanie Kódexu postupov pri európskej štatistike v kontexte procesu zostavovania štatistiky na účely postupu pri nadmernom schodku. Cieľom tohto prístupu je minimalizovať dodatočné náklady pre všetky zúčastnené strany v systéme, keďže tento prístup bude založený na posudzovaní rizík, pri ktorom sa primerane udržiava rovnováha medzi snahami v oblasti prevencie, odhaľovania a znižovania rizík spojených s nedostatočnou kvalitou údajov na účely postupu pri nadmernom schodku. Okrem toho bude Komisia v súlade so svojim návrhom smernice Rady o požiadavkách na rozpočtové rámce členských štátov[15] podporovať zavádzanie štandardov účtovníctva verejných financií, ktoré všetkým podsektorom verejnej správy poskytnú informácie potrebné na zostavenie údajov v súlade s metodikou ESA. Tento projekt zahŕňa prvky potrebné na zostavovanie štvrťročných výkazov sektora verejnej správy a prepojenie mesačných výkazov na hotovostnej báze so štvrťročnými údajmi zostavenými v súlade s metodikou ESA. Eurostat chce zohrávať aktívnu úlohu v rámci medzinárodných účtovných štandardov sektora verejnej správy, ktoré podporujú účtovníctvo verejných financií na základe časového rozlíšenia, ktoré sa približuje zásadám metodiky ESA. Tento nový prístup bude dopĺňať prísnejšia politika vynucovania dodržiavania pravidiel a v prípade, že členský štát jednoznačne falšoval fiškálne údaje alebo poskytol zavádzajúce informácie sa bude systematicky iniciovať konanie o ich porušení. Pravidlá vynucovania sa stanovia aj v kontexte „záväzkov zaistiť dôveru v štatistiku“. V záujme monitorovania a kontroly harmonizovanejšieho systému bude Eurostat naďalej budovať a udržiavať trvalé vzťahy s členskými štátmi a medzi nimi. Eurostat vytvorí skupinu pozostávajúcu zo zástupcov národných štatistických úradov, ktorá sa bude venovať: - vykonávaniu článku 16 nariadenia (ES) č. 479/2009 v rámci EÚ, pokiaľ ide o zodpovednosti vnútroštátnych orgánov a úradníkov v kontexte postupu pri nadmernom schodku, pričom Eurostat sa bude snažiť konať v prospech vytvorenia harmonizovaného rámca EÚ, - harmonizovaným vylepšeniam rámca pre riadenie kvality v súvislosti so štatistikou verejných financií, najmä vytvoreniu spoločného systému včasného varovania na identifikáciu, posudzovanie a monitorovanie rizík. Nedávno prepracovaný právny rámec nariadenia (ES) č. 479/2009 umožňuje Eurostatu zaviesť systém pravidelného monitorovania a overovania vstupných údajov o verejných financiách, ktorý budú uplatňovať všetky členské štáty a ktorý by mal podstatne zvýšiť kvalitu identifikácie rizík (a ich následného posudzovania a monitorovania). Pokiaľ sa však ukáže, že súčasný právny základ nepokrýva všetky tieto aspekty dostatočne, Komisia prijme príslušné legislatívne iniciatívy. ĎALšIE KROKY Komisia bude uskutočňovať stratégiu stanovenú v tomto oznámení s ohľadom na rozpočtové obmedzenia a v súlade so záväzkami, ktoré jej vyplývajú zo zmluvy. Táto stratégia pozostáva z vyváženého prístupu, ktorý vychádza z doterajších výsledkov a zabezpečuje, aby EŠS mohol fungovať nezávisle, ale súčasne v úzkom vzťahu s hlavnými poskytovateľmi údajov a používateľmi z radov inštitúcií. Je tiež dôležité zdôrazniť, že tento nový prístup v riadení kvality štatistiky nepovedie k ďalším byrokratickým požiadavkám, zvýšeniu administratívneho zaťaženia respondentov ani k omeškaniam v tvorbe štatistiky. Vzhľadom na množstvo riešených problémov je potrebné dosiahnuť rýchly pokrok a pritom sa radiť s hlavnými zainteresovanými stranami, aj pokiaľ ide o oblasti, v ktorých sú potrebné legislatívne iniciatívy, t. j.: 1) zmeny a doplnenia nariadenia (ES) č. 223/2009 s cieľom posilniť ustanovenia týkajúce sa nezávislosti členov EŠS, požadovať, aby národné štatistické úrady mali aktívnu úlohu pri stanovovaní požiadaviek na kvalitu zdrojov administratívnych údajov a vytvoriť právny rámec pre sformulovanie a uplatňovanie nových „záväzkov zaistiť dôveru v štatistiku“; 2) prepracovanie Kódexu postupov pri európskej štatistike s cieľom rozlišovať medzi zásadami, ktoré majú uplatňovať členovia EŠS, a zásadami týkajúcimi sa inštitucionálneho prostredia, ktoré majú uplatňovať vlády členských štátov, a prípadne zmena a doplnenie odporúčania Komisie z 25. mája 2005; 3) zmena a doplnenie rozhodnutia 97/281/ES o inštitucionálnej úlohe Eurostatu s cieľom zosúladiť ho so súčasným, už zavedeným rámcom pre riadenie. Komisia sa bude tiež zaoberať novými potrebami, pokiaľ ide o štatistické informácie, najmä tými, ktoré vyplývajú z prijatia balíka o správe ekonomických záležitostí, ktorý navrhla Komisia 29. septembra 2010. Pokiaľ v týchto oblastiach vznikne potreba spoľahlivejšieho riadenia kvality nad rámec bežných požiadaviek na kvalitu oficiálnej štatistiky, Komisia prijme ďalšie iniciatívy. [1] Rovnako ako v iných organizáciách, aj v európskom štatistickom systéme boli požiadavky na kvalitu štandardizované. Riadenie kvality sa chápe ako formálny prístup štatistických úradov k uplatňovaniu zásad a ukazovateľov Kódexu postupov pri európskej štatistike pomocou vhodných postupov a nástrojov. Ide o formalizovaný systém, ktorý dokumentuje štruktúru, zodpovednosti a postupy zavedené v záujme uspokojenia používateľov pri súčasnom neustálom zlepšovaní procesov tvorby údajov a ich poskytovania. [2] Správa Komisie z 8. januára 2010 o štatistike Grécka týkajúcej sa schodku a dlhu verejnej správy (KOM(2010) 1 v konečnom znení). [3] KOM(2010) 522 až 527. [4] Prijatím nariadenia (ES) č. 223/2009, ktoré nadobudlo účinnosť 1. apríla 2009, sa posilnili právne základy EŠS a spolu s vytvorením ESGAB (Európskeho poradného grémia pre riadenie v oblasti štatistiky) a ESAC (Európskeho poradného výboru pre štatistiku ) sa zmodernizovala jeho riadiaca štruktúra. [5] Oznámenie Komisie Európskemu parlamentu a Rade z 18. augusta 2009 o metóde tvorby štatistiky EÚ: vízia pre nasledujúce desaťročie — KOM(2009) 404 v konečnom znení. [6] Odporúčanie Komisie z 25. mája 2005 o nezávislosti, integrite a zodpovednosti národných štatistických úradov a štatistického úradu Európskych spoločenstiev. KOM(2005) 217 v konečnom znení. [7] Ú. v. EÚ L 87, 31.3.2009, s. 164. [8] Správa Komisie z 8. januára 2010 o štatistike Grécka týkajúcej sa schodku a dlhu verejnej správy –KOM(2010) 1 v konečnom znení. [9] http://ec.europa.eu/economy_finance/articles/eu_economic_situation/2010-09-eu_economic_governance_proposals_en.htm [10] http://www.consilium.europa.eu/uedocs/cms_data/docs/pressdata/en/ec/117236.pdf [11] http://www.consilium.europa.eu/uedocs/cms_data/docs/pressdata/en/ecofin/117762.pdf [12] Rozhodnutie Komisie 97/281/ES z 21. apríla 1997 o úlohe Eurostatu v súvislosti s tvorbou štatistiky Spoločenstva. Ú. v. ES L 112, 29.4.1997, s. 56. [13] Rozhodnutie Európskeho parlamentu a Rady č. 234/2008/ES z 11. marca 2008, ktorým sa zriaďuje Európsky poradný výbor pre štatistiku (ESAC). Ú. v. EÚ L 73, 15.3.2008, s. 13. [14] Vyplývajúcou z nariadenia Rady (EÚ) č. 679/2010 z 26. júla 2010, ktorým sa mení a dopĺňa nariadenie (ES) č. 479/2009, pokiaľ ide o kvalitu štatistických údajov v kontexte postupu pri nadmernom deficite (Ú. v. EÚ L 198, 30.7.2010, s. 1). [15] KOM(2010) 523 v konečnom znení